Борис Младенов-Young
Защо не мога времето да върна…

chitanka.info

Защо не мога времето да върна,

да стана пак на двадесет години,

с Пегас сред древни нимфи и богини

таланти поетични да разгърна?

Аз гоних титли, звания… химери,

лекувах болните си всеотдайно,

а скрито в мен покълна хоби тайно,

но почва за растеж там не намери.

За него тъй и не заделях време,

претупвах го с любителски похвати,

а жалби днес разкъсват ми сърцето,

че скоро вечността ще ме поеме

и още много песни неизпяти

ще се изгубят с мен в небитието.

Сидни, Австралия — 2010 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.